รัฐบาลไทย-ข่าวทำเนียบรัฐบาล-“กยศ. ชี้แจงกรณีครูผู้ค้ำประกันถูกยึดทรัพย์”
วันพุธที่ 25 กรกฎาคม 2561
“กยศ. ชี้แจงกรณีครูผู้ค้ําประกันถูกยึดทรัพย์”
กองทุนเงินให้กู้ยืมเพื่อการศึกษา (กยศ.) ชี้แจงพร้อมให้ความช่วยเหลือกรณีครูค้ําประกันนักเรียนที่กู้ยืมเงินแล้วค้างชําระหนี้จนถูกยึดทรัพย์ เตือนผู้กู้ยืมให้มีจิตสํานึกในการชําระเงินคืนเพื่อไม่ให้เดือดร้อนผู้ค้ําประกันและแบ่งปันโอกาสทางการศึกษาสู่รุ่นน้อง
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า “จากกรณีที่ครูวิภา บานเย็น ได้เป็นผู้ค้ําประกันให้แก่นักเรียนที่เป็นผู้กู้ยืมตั้งแต่ปี 2541-2542 จํานวน 60 ราย แต่มีลูกศิษย์ที่ค้างชําระหนี้ กยศ. จนถึงขั้นบังคับคดีกับครูที่เป็นผู้ค้ําประกันนั้น กองทุนได้ตรวจสอบสถานะคดีของผู้กู้ยืมที่ครูวิภาได้เป็นผู้ค้ําประกันแล้ว พบว่า มีจํานวน 60 ราย จากจํานวนดังกล่าวมีผู้กู้ที่ชําระหนี้ปิดบัญชีเรียบร้อยแล้ว 29 ราย ชําระหนี้ตามปกติ 10 ราย ถูกฟ้องร้องดําเนินคดีทั้งสิ้น 21 ราย ในจํานวนคดีที่ถูกฟ้องร้องมีการยึดทรัพย์แล้ว 4 ราย ซึ่งทั้ง 4 รายนี้ ครูวิภาได้มาชําระหนี้ในส่วนที่ค้ําประกันเรียบร้อยแล้วซึ่งกองทุนจะดําเนินการถอนการยึดทรัพย์ต่อไป ในส่วนคดีอีก 17 คดีที่เหลือนั้นอยู่ในขั้นตอนการบังคับคดี ซึ่งทั้ง 17 รายนี้คิดเป็นเงินต้นที่ค้ําประกันประมาณ 190,000 บาท สําหรับการช่วยเหลือครูวิภาในส่วนของคดีที่รอการบังคับคดีนั้น กองทุนจะดําเนินการไกล่เกลี่ยก่อนการยึดทรัพย์ ซึ่งภาระหนี้ดังกล่าวจะไม่ถึงขั้นล้มละลายตามที่เป็นข่าว กองทุนขอชื่นชมคุณครูที่ได้ทําหน้าที่อย่างสมบูรณ์แบบและเป็นผู้ให้อย่างแท้จริง
อย่างไรก็ตาม กองทุนขอชี้แจงว่า ที่ผ่านมาในการติดตามหนี้กองทุนไม่ได้ละเลยที่จะติดตามผู้กู้ยืม และได้ดําเนินการตามขั้นตอนติดตามหนี้จากผู้กู้ยืมมาอย่างต่อเนื่อง โดยในปีแรกที่ผู้กู้ยืมครบกําหนดชําระหนี้ กองทุนจะส่งจดหมายแจ้งภาระหนี้ให้แก่ผู้กู้ยืม จากนั้นกองทุนจะมีจดหมายติดตามหนี้ค้างชําระ แจ้งเตือนให้แก่ผู้กู้ยืมและผู้ค้ําประกัน รวมทั้งมีเจ้าหน้าที่โทรศัพท์แจ้งเตือนภาระหนี้ และส่งข้อความ SMS รวมถึงประชาสัมพันธ์ทางสื่อต่างๆ ให้รับทราบเพื่อดําเนินการชําระหนี้ภายในระยะเวลาที่กําหนด แต่หากผู้กู้ยืมไม่ได้รับจดหมายจากกองทุนก็สามารถตรวจสอบยอดหนี้และสถานะของตนเองได้ทางเว็บไซต์ กยศ. (www.studentloan.or.th) และหากผู้กู้ยืมค้างชําระหนี้ จะต้องเสียเบี้ยปรับในอัตราร้อยละ 12 หรือ 18 ต่อปี ของเงินต้นงวดที่ค้างชําระแล้วแต่กรณี จนถึงขั้นถูกบอกเลิกสัญญาและดําเนินคดีตามกฎหมาย ซึ่งเมื่อถูกดําเนินคดีแล้วสามารถไปขอไกล่เกลี่ยทําสัญญาประนีประนอมยอมความที่ศาลได้ และชําระหนี้เป็นรายเดือนได้อีก 9 ปี หรือแม้ว่าไม่ได้ไปศาลและศาลมีคําพิพากษาให้ชําระหนี้ทั้งหมด กองทุนยังได้ให้เวลาผ่อนชําระหนี้ตามคําพิพากษาอีกระยะหนึ่ง แต่หากผู้กู้ยืมหรือผู้ค้ําประกันไม่ปฏิบัติตามคําพิพากษาภายในระยะเวลาที่กฎหมายกําหนด กองทุนมีความจําเป็นต้องสืบทรัพย์บังคับคดีตามกฎหมาย มิฉะนั้นกองทุนจะมีความผิดฐานละเว้นการปฏิบัติหน้าที่ เนื่องจากเงินกู้ยืมเป็นเงินงบประมาณแผ่นดินที่มาจากภาษีของประชาชน
ทั้งนี้ กองทุนจึงขอฝากเรื่องการค้ําประกันการกู้ยืมใดๆ ผู้ค้ําประกันจะต้องตระหนักว่าจะเป็นภาระผูกพันทางกฎหมาย และขอฝากถึงผู้กู้ยืมให้ชําระหนี้เป็นปกติ เพื่อไม่ให้ถูกฟ้องร้องจนเดือดร้อนถึงผู้ค้ําประกัน ซึ่งส่วนใหญ่จะเป็นบิดา มารดา ญาติ หรือครู อาจารย์ เพราะหากค้างชําระเป็นระยะเวลานานจะทําให้เกิดเบี้ยปรับจํานวนมากอีกด้วย
ปัจจุบัน กองทุนได้ปล่อยเงินกู้ยืมให้แก่นักเรียน นักศึกษาไปแล้วจํานวนกว่า 5.4 ล้านราย คิดเป็นเงินกว่า 5.7 แสนล้านบาท ในจํานวนนี้มีผู้กู้ยืมที่ชําระหนี้เสร็จสิ้นแล้วจํานวน 8 แสนราย อยู่ระหว่างปลอดหนี้ 1 ล้านราย อยู่ระหว่างชําระหนี้ 3.5 ล้านราย แบ่งเป็นผู้ชําระหนี้ปกติ 1.4 ล้านราย ผิดนัดชําระ 2.1 ล้านราย โดยมีผู้ที่ถูกดําเนินคดีแล้วมากกว่า 1 ล้านราย กองทุนขอให้ผู้กู้ยืมรุ่นพี่ทุกท่านมีจิตสํานึกความรับผิดชอบในการชําระคืนเงินกู้ยืมเพื่อการศึกษา เพื่อเป็นทุนหมุนเวียนส่งต่อโอกาสทางการศึกษาให้แก่รุ่นน้องต่อไป”
https://www.facebook.com/studentloan.th/videos/1796084720480407/